LALIN เล็งปรับเพิ่มเป้ายอดขาย-รายได้ปีนี้ หลังครึ่งปีแรกดีกว่าคาด
LALIN เล็งปรับเพิ่มเป้ายอดขาย-รายได้ปีนี้ หลังครึ่งปีแรกผลประกอบการดีกว่าคาด-ตุน Backlog 1 พันลบ. คาดรับรู้ฯทั้งหมดในปีนี้ 
29 ส.ค. 2559

นายเสรี สินธุอัสว์ ผู้อำนวยการฝ่ายการเงิน และเลขานุการ บริษัท ลลิล พร็อพเพอร์ตี้ จำกัด (มหาชน) หรือ LALIN เปิดเผยว่า บริษัทเตรียมปรับเพิ่มเป้าหมายรายได้ และยอดขายปีนี้ในช่วงสิ้นไตรมาส 3/59 จากเดิมคาดว่าจะมีรายได้เติบโตมาที่ 2,400 ล้านบาท และยอดขาย 2,800 ล้านบาท เนื่องจากผลประกอบการช่วงที่ผ่านมาดีเกินคาด
ขณะที่บริษัทคาดว่าอัตรากำไรสุทธิปีนี้จะอยู่ที่ 20% มากกว่าปีก่อนที่ทำได้ 18% และอัตรากำไรขั้นต้น น่าจะอยู่ที่ 39% ใกล้เคียงกับปีก่อน เนื่องจากบริษัทมีการบริหารต้นทุนที่ดีขึ้นทั้งในแง่ของการซื้อที่ดินที่ราคาถูกลงและค่าก่อสร้างที่ลดลงตามราคาวัสดุก่อสร้าง
ทั้งนี้ ในช่วง 6 เดือนแรกของปีนี้บริษัทมีรายได้แล้วราว 1,300 ล้านบาท และปัจจุบันมียอดขายรอโอน (Backlog) ที่ 1,000 ล้านบาท คาดว่าจะสามารถรับรู้รายได้ทั้งหมดในปีนี้ ประกอบกับ ยังมียอดขายโครงการที่เปิดตัวไปในช่วงครึ่งปีแรกที่น่าจะรับรู้รายได้เข้ามาได้ทันทีเพิ่มเติมเข้ามาอีก
นอกจากนั้น ในช่วงครึ่งปีหลังบริษัทจะเปิดตัวโครงการใหม่อีก 4 โครงการ มูลค่ารวม 2,000 ล้านบาท เป็นโครงการแนวราบทั้งหมด แบ่งเป็นทำเลกรุงเทพฯ-ปริมณฑล 3 โครงการ และต่างจังหวัด 1 โครงการ หลังจากครึ่งปีแรกเปิดตัวไปแล้ว 5 โครงการ มูลค่ารวมกว่า 2,000 ล้านบาท ซึ่งทำให้ทั้งปี 59 บริษัทสามารถเปิดโครงการใหม่ได้ตามเป้าหมายที่ 9 โครงการ มูลค่ารวมกว่า 4,000 ล้านบาท
นายเสรี กล่าวว่า บริษัทมีแผนออกหุ้นกู้เพิ่มอีก 200 ล้านบาท อายุ 3 ปี ในช่วงไตรมาส 4/59 เพื่อรองรับการพัฒนาโครงการใหม่ในอนาคต หลังจากต้นปีได้ออกหุ้นกู้ไปแล้ววงเงิน 800 ล้านบาท ซึ่งเป็นการออกหุ้นกู้เพื่อทดแทนหุ้นกู้เดิมที่จะครบกำหนดไถ่ถอน ขณะเดียวกันในปี 60 บริษัทวางงบซื้อที่ดินไว้ราว 1,000 ล้านบาท คาดว่าการเปิดโครงการใหม่จำนวนไม่ต่ำกว่าปีนี้